Document ID: 31999R0026

RÅDETS FORORDNING (EF) Nr. 26/1999 af 21. december 1998 om autonome og midlertidige foranstaltninger for Europaaftalerne med Estland, Letland og Litauen for visse forarbejdede landbrugsprodukter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen, og
ud fra følgende betragtninger:
I afventning af tilpasningen af protokol nr. 2 til Europaaftalerne med Estland, Letland og Litauen (1) blev forordning (EF) nr. 2621/97 (2) vedtaget for at bibeholde de indrømmede præferencer indtil den 31. december 1998 og således modvirke de mulige handelsforstyrrelser, som gennemførelsen af resultaterne af Uruguay-runden kunne have for de nævnte landes udførsel til Fællesskabet;
i afventning af de blandede udvalgs vedtagelse af de forbedrede indrømmelser til Estland, Letland og Litauen er der i forordning (EF) nr. 2621/97 fastsat nye autonome og midlertidige indrømmelser;
forhandlingerne med de pågældende lande om indgåelse af tilpasningsprotokoller om tilpasning af handelsanliggender i Europaaftalerne, i det følgende benævnt »tilpasningsprotokoller«, er blevet afsluttet, og nye protokoller nr. 2 er blevet paraferet; procedurerne for den formelle vedtagelse af tilpasningsprotokollerne er påbegyndt; den frist, der kræves for en formel vedtagelse, tillader ikke, at alle tilpasningsprotokollerne indgået med de pågældende lande træder i kraft den 1. januar 1999; derfor bør indrømmelserne forlænges autonomt til den 31. december 1999 -
UDSTEDT FØLGENDE FORORDNING:
Artikel 1
1. Fra den 1. januar til den 31. december 1999 omfattes de i bilag I nævnte varer med oprindelse i Litauen af de toldkontingenter og præferencetoldsatser, der er fastsat i nævnte bilag. De basisbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er opført i bilag II.
2. Fra den 1. januar til den 31. december 1999 omfattes de i bilag III nævnte varer med oprindelse i Letland af de toldkontingenter og præferencetoldsatser, der er fastsat i nævnte bilag. De basisbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er opført i bilag II.
3. Fra den 1. januar til den 31. december 1999 omfattes de i bilag IV nævnte varer med oprindelse i Estland af de toldkontingenter og præferencetoldsatser, der er fastsat i nævnte bilag. De basisbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er opført i bilag II.
Artikel 2
1. De indrømmelser for handelen med forarbejdede landbrugsprodukter, der er fastsat i tilpasningsprotokollerne indgået med de i artikel 1 nævnte lande, erstatter de indrømmelser, der er fastsat i de tilsvarende bilag til denne forordning:
a) fra den 1. januar 1999, for så vidt angår de lande, for hvilke tilpasningsprotokollerne træder i kraft på denne dato
b) fra datoen for ikrafttrædelse af den tilsvarende tilpasningsprotokol, for så vidt angår de lande, for hvilke tilpasningsprotokollerne træder i kraft efter den 1. januar 1999.
2. Gennemførelsesbestemmelserne til de i denne forordning fastsatte foranstaltninger anvendes også for de tilsvarende foranstaltninger i tillægsprotokollerne.
Artikel 3
Kommissionen forvalter kontingenterne i bilag I, III og IV til denne forordning efter bestemmelserne i Kommissionens forordning (EF) nr. 1460/96 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93 (3).
Artikel 4
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. januar 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. december 1998.

Labels: 3
15
17
18